በኃይማኖትን ሽፋን ድብቅ የፖለቲካ አጀንዳ የሚያራምዱ ኃይሎችን መንግሥት እርምጃ ሊወስድባቸው ይገባል፤ ሕዝበ ሙስሊሙ
አዲስ አበባ፤ ነሐሴ 2/2005 የእስልምና ሐይማኖትን ሽፋን በማድረግ ድብቅ የፖለቲካ አጀንዳ የሚያራምዱ ኃይሎች ላይ መንግሥት አስፈላጊውን እርምጃ ሊወስድ እንደሚገባ የእምነቱ ተከታዮች ገለጹ።1434ኛውን የኢደል ፊጥር በዓል ለማክበር በአዲስ አበባ ስታዲዮም የተገኙት የንፋስ ስልክ ላፍቶ ክፍለ ከተማ መስጅድ ኢማም ሼክ መሐመድ ሲራጅ በተለይ ለኢዜአ እንደገለጹት የኢደል ፊጥር በዓል በሚከበርበት ወቅት ሠላምን የሚያደፈርሱ አክራሪ ኃይሎች ላይ መንግሥት እርምጃ ሊወስድባቸው ይገባል። በቅርቡ የአገሪቱን ሰንደቅ ዓላማ በአደባባይ ያቃጠሉ ሰዎች እስልምናን የማይወክሉ መሆናቸውንና የእስምልና ኃይማኖትና አስተምህሮትም የማይፈቅደው እኩይ ተግባር እንደሆነ ገልጸዋል። የድርጊቱ ፈፃሚዎች የሕዝበ ሙስሊሙ አንዳች ውክልናና አገራዊ ፍቅር የሌላቸው በመሆኑ መላው የእስልምና ኃይማኖት ተከታይ ሊያወግዛቸው እንደሚገባም ተናግረዋል። ስማቸው እንዳይጠቀስ የጠየቁ አስተያየት ሰጪ በበኩላቸው የእስልምናን ኃይማኖት ሽፋን በማድረግ አክራሪነትን የሚያራምዱ ኃይሎች ከድርጊታቸው እንዲቆጠቡ መንግሥት እርምጃ ሊወስድ እንደሚገባ ገልጸዋል። ወላጅ አልባ ልጆችን መርዳትና ከተቸገሩ ወገኖች ጋር ተካፍሎ መብላት የእስምልና ኃይማኖትና አስተምህሮት የሚፈቅደው ሆኖ ሳለ አክራሪ ኃይሎቹ በኢደል ፊጥር በዓል የሕዝቡን ሰላም ሊያደፈርሱ አይገባም ብለዋል። እንደ ኢዜአ ዘገባ ሐጂ ብርሃን ኑር ሁሴን የተባሉ አስተያየት ሰጪ በበኩላቸው የአገሪቱን ሠላምና ልማት ለማደናቀፍ ጥረት የሚያደርጉ አክራሪ ኃይሎች ከእኩይ ተግባራቸው እንዲቆጠቡ መንግሥት አስፈላጊውን እርምጃ እንዲወስድ ጠይቀዋል። 